આ પ્રોજેક્ટના ઇન્ચાર્જ અભય શાહ કહે છે કે, “ઇરાનના ‘નેકી કી દિવાલ’ નામના પ્રોજેક્ટ પરથી પ્રેરણા લઇને ‘માનવતાની દીવાલ’ નામનો પ્રોજેક્ટ શરૂ કરાયો છે. જેને ખૂબ સારો પ્રતિસાદ મળી રહ્યો છે. લોકો કપડાં, રમકડાં, ચોપડા, બૂટ જેવી વસ્તુ મૂકી જાય છે. લેનારા લોકો મુખ્યત્વે કપડાં, બૂટ-ચપ્પલ લઇ જાય છે. દિવસ દરમિયાન અહીં કોઇ ધ્યાન રાખવા માટે હોતું નથી. અમે સમયાંતરે આંટો મારીએ છીએ. કોઇ ચોકીદાર ન હોવા છતાં વધારાની વસ્તુઓની ચોરી થતી નથી. લોકો કપડાં માપીને પોતાના માપનાં હોય તો જ લઇ જાય છે. આ પ્રોજેક્ટની જગ્યા સતત ધમધમતા રોડ પર હોવાથી ચોરી થતી નથી. વળી વધુ ને વધુ લોકો અહીં વસ્તુઓ મૂકી જાય છે.” લોકોનું સ્વમાન સાચવીને તેમને મદદ કરવાનો આ નવતર પ્રોજેક્ટ ભુજમાં લોકપ્રિય બનતો જાય છે.